CELEX: 32022R0511
Language: sk
Date: 2022-03-30 00:00:00
Title: Vykonávacie nariadenie Komisie (EÚ) 2022/511 z 30. marca 2022, ktorým sa predlžuje platnosť výnimky z nariadenia Rady (ES) č. 1967/2006, pokiaľ ide o minimálnu vzdialenosť od pobrežia a minimálnu hĺbku mora pre plavidlá s vlečnými sieťami „volantina“ loviace v pobrežných vodách Slovinska

31.3.2022   
               
               
                  SK
               
               
                  Úradný vestník Európskej únie
               
               
                  L 103/7
               
            
         VYKONÁVACIE NARIADENIE KOMISIE (EÚ) 2022/511
         z 30. marca 2022,
         ktorým sa predlžuje platnosť výnimky z nariadenia Rady (ES) č. 1967/2006, pokiaľ ide o minimálnu vzdialenosť od pobrežia a minimálnu hĺbku mora pre plavidlá s vlečnými sieťami „volantina“ loviace v pobrežných vodách Slovinska
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 1967/2006 z 21. decembra 2006 o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori, ktorým sa mení a dopĺňa nariadenie (EHS) č. 2847/93 a ktorým sa zrušuje nariadenie (ES) č. 1626/94 (1), a najmä na jeho článok 13 ods. 5,
         keďže:
         
                     (1)
                  
                  
                     V článku 13 ods. 1 nariadenia (ES) č. 1967/2006 sa zakazuje používanie vlečeného výstroja do 3 námorných míľ od pobrežia alebo po hĺbnicu 50 m, ak sa táto hĺbka dosiahne v kratšej vzdialenosti od pobrežia.
                  
               
                     (2)
                  
                  
                     Komisia môže na žiadosť členského štátu povoliť výnimku z článku 13 ods. 1 nariadenia (ES) č. 1967/2006, pokiaľ je splnených niekoľko podmienok uvedených v článku 13 ods. 5 a 9.
                  
               
                     (3)
                  
                  
                     Vykonávacím nariadením Komisie (EÚ) č. 277/2014 (2) bola po prvýkrát udelená výnimka z článku 13 ods. 1 prvého pododseku týkajúca sa používania vlečných sietí „volantina“ v pobrežných vodách Slovinska v hĺbke menej ako 50 metrov v oblasti medzi 1,5 a 3 námornými míľami od pobrežia, a to s platnosťou do 23. marca 2017.
                  
               
                     (4)
                  
                  
                     Vykonávacím nariadením Komisie (EÚ) 2017/2383 (3) sa platnosť výnimky predĺžila do 27. marca 2020.
                  
               
                     (5)
                  
                  
                     Dňa 28. februára 2020 bola Komisii doručená žiadosť Slovinska o predĺženie platnosti výnimky po 27. marci 2020. Slovinsko predložilo návrh nového riadiaceho plánu a správu o monitorovaní a vykonávaní riadiaceho plánu, v ktorých sa zdôvodňuje predĺženie platnosti výnimky vzhľadom na požiadavky nariadenia Európskeho parlamentu a Rady (ES) č. 1967/2006 a nariadenia Európskeho parlamentu a Rady (EÚ) 2019/1241 (4). Žiadosť sa vzťahuje na plavidlá, ktoré sa podľa záznamov venujú danému druhu rybolovu viac ako päť rokov, neplánujú v budúcnosti zvýšiť rybolovné úsilie a svoju činnosť vykonávajú na základe aktualizovaného riadiaceho plánu, ktorý Slovinsko prijalo 18. augusta 2021 (5) v súlade s článkom 19 ods. 2 nariadenia (ES) č. 1967/2006. Predmetné plavidlá sú uvedené v zozname, ktorý bol Komisii oznámený v súlade s požiadavkami článku 13 ods. 9 nariadenia (ES) č. 1967/2006.
                  
               
                     (6)
                  
                  
                     Na plenárnom zasadnutí Vedeckého, technického a hospodárskeho výboru pre rybárstvo (STECF) (6), ktoré sa konalo 6. a 10. júla 2020, sa preskúmal aktualizovaný plán a podmienky udelenia výnimky. Výbor STECF dospel k záveru, že aktualizovaný plán je komplexný a zohľadňuje väčšinu výborom predtým predložených pripomienok. Na základe nových informácií poskytnutých Slovinskom výbor STECF skonštatoval, že podmienky pre udelenie výnimky sú naďalej splnené.
                  
               
                     (7)
                  
                  
                     Výnimka, o ktorú požiadalo Slovinsko, spĺňa podmienky uvedené v článku 13 ods. 5 a 9 nariadenia (ES) č. 1967/2006.
                  
               
                     (8)
                  
                  
                     Existujú predovšetkým špecifické zemepisné obmedzenia, pretože pobrežné vody Slovinska nedosahujú na žiadnom mieste hĺbku 50 metrov. V prípade neudelenia výnimky by preto plavidlá s vlečnými sieťami „volantina“ mohli pôsobiť výhradne za hranicou 3 námorných míľ od pobrežia, kde sú rybolovné oblasti výrazne obmedzené oblasťami určenými pre obchodné cesty.
                  
               
                     (9)
                  
                  
                     V riadiacom pláne sa stanovujú všetky relevantné vymedzenia príslušných druhov rybolovu a zaručuje sa, že v budúcnosti nedôjde k zvýšeniu rybolovného úsilia, keďže oprávnenia na rybolov budú vydané iba určeným 12 plavidlám, ktoré už majú od Slovinska oprávnenie na rybolov.
                  
               
                     (10)
                  
                  
                     Rybolov vlečnými sieťami „volantina“ (druh zmiešaného rybolovu) sa nemôže vykonávať iným výstrojom, ako je ťažší výstroj „tartana“, čo by však mohlo viesť k zvýšenému kontaktu s morským dnom a vyšším úlovkom druhov žijúcich pri morskom dne, a nezasahuje do činností plavidiel, ktoré používajú iný výstroj než vlečné siete, záťahové siete alebo podobné vlečené siete. Rybolov vlečnými sieťami „volantina“ okrem toho nemá významný vplyv na morské prostredie vrátane chránených biotopov, keďže, ako uvádza výbor STECF, sa vykonáva len v bahnistých oblastiach a nie v citlivých biotopoch a miera odhadzovania úlovkov je nízka.
                  
               
                     (11)
                  
                  
                     Výnimka, o ktorú požiadalo Slovinsko, sa týka iba obmedzeného počtu 12 plavidiel. Registračné čísla týchto plavidiel sú uvedené v riadiacom pláne.
                  
               
                     (12)
                  
                  
                     Rybolovné činnosti spĺňajú požiadavky článku 4 ods. 1 nariadenia (ES) č. 1967/2006, v ktorom sa umožňuje udelenie výnimky, na základe ktorej možno za určitých podmienok povoliť rybolov nad chránenými biotopmi, pokiaľ pri rybolove nedochádza ku kontaktu s dnom obrasteným morskou trávou.
                  
               
                     (13)
                  
                  
                     Požadovaná výnimka je v súlade s článkom 8 ods. 1 písm. h) nariadenia (ES) č. 1967/2006, ktorý bol nahradený článkom 8 ods. 1 a časťou B oddielom I prílohy IX k nariadeniu (EÚ) 2019/1241, keďže sa vzťahuje na plavidlá s vlečnými sieťami s veľkosťou ôk najmenej 40 mm.
                  
               
                     (14)
                  
                  
                     Príslušné rybolovné činnosti spĺňajú požiadavky článku 9 ods. 3 nariadenia (ES) č. 1967/2006, ktorý bol nahradený článkom 8 ods. 1 a časťou B oddielom I prílohy IX k nariadeniu (EÚ) 2019/1241, keďže vlečné siete „volantina“ nemajú štvorcové oká menšie ako 40 mm.
                  
               
                     (15)
                  
                  
                     Plavidlá s vlečnými sieťami „volantina“ sa nezameriavajú na hlavonožce. Výbor STECF uviedol, že úlovky hlavonožcov pri tomto druhu rybolovu nie sú zanedbateľné a skonštatoval, že na základe najnovšej správy o vykonávaní plánu predstavujú hlavonožce len veľmi malé množstvo celkových úlovkov týchto druhov v danej oblasti.
                  
               
                     (16)
                  
                  
                     Slovinský riadiaci plán obsahuje opatrenia týkajúce sa monitorovania rybolovných činností, ako sa uvádza v článku 13 ods. 9 treťom pododseku nariadenia (ES) č. 1967/2006 a v článkoch 14 a 15 nariadenia Rady (ES) č. 1224/2009 (7).
                  
               
                     (17)
                  
                  
                     Plavidlá s vlečnými sieťami „volantina“ sú regulované, aby sa zabezpečilo, že úlovky druhov uvedených v časti A prílohy IX k nariadeniu (EÚ) 2019/1241 sú, v súlade s kritériami uvedenými v článku 13 ods. 9 písm. c) nariadenia (ES) č. 1967/2006, minimálne. Výbor STECF uviedol, že nahlásené úlovky týchto druhov nie sú zanedbateľné a skonštatoval, že vzhľadom na obmedzený rozsah rybolovu s vlečnými sieťami „volantina“ celkový objem týchto úlovkov dosahuje len niekoľko desiatok ton, čo predstavuje len veľmi malé množstvo celkových úlovkov týchto druhov v danej oblasti.
                  
               
                     (18)
                  
                  
                     Požadovaná výnimka by sa preto mala udeliť.
                  
               
                     (19)
                  
                  
                     Slovinsko by malo v určenom termíne a v súlade s plánom monitorovania stanoveným v slovinskom riadiacom pláne predložiť Komisii správu.
                  
               
                     (20)
                  
                  
                     Obdobie trvania výnimky by sa malo obmedziť, aby bolo možné prijať včasné nápravné riadiace opatrenia v prípade, že zo správy pre Komisiu vyplynie zlý stav ochrany lovených populácií, a zároveň sa ním vytvorí možnosť na zlepšenie vedeckého základu, vďaka ktorému sa môže skvalitniť riadiaci plán.
                  
               
                     (21)
                  
                  
                     Keďže platnosť výnimky udelenej vykonávacím nariadením (EÚ) 2017/2383 uplynula 27. marca 2020, s cieľom zabezpečiť právnu kontinuitu by sa toto nariadenie malo uplatňovať od 28. marca 2020. Z dôvodov právnej istoty by toto nariadenie malo nadobudnúť účinnosť čo najskôr.
                  
               
                     (22)
                  
                  
                     Opatrenia stanovené v tomto nariadení sú v súlade so stanoviskom Výboru pre rybolov a akvakultúru,
                  
               PRIJALA TOTO NARIADENIE:
         
            Článok 1
            Výnimka
            Prvý pododsek článku 13 nariadenia (ES) č. 1967/2006 sa neuplatňuje v pobrežných vodách Slovinska bez ohľadu na hĺbku, od 1,5 do 3 námorných míľ od pobrežia, na plavidlá s vlečnými sieťami „volantina“, ktoré spĺňajú tieto požiadavky:
            
                        a)
                     
                     
                        majú registračné číslo uvedené v riadiacom pláne Slovinska, ktorý Slovinsko prijalo v súlade s článkom 19 ods. 2 nariadenia (ES) č. 1967/2006;
                     
                  
                        b)
                     
                     
                        danému druhu rybolovu sa podľa záznamov venujú viac ako päť rokov a v budúcnosti neplánujú zvýšiť svoje rybolovné úsilie;
                     
                  
                        c)
                     
                     
                        majú oprávnenie na rybolov a vykonávajú svoju činnosť podľa riadiaceho plánu, ktorý Slovinsko prijalo podľa článku 19 ods. 2 nariadenia (ES) č. 1967/2006.
                     
                  
         
            Článok 2
            Plán monitorovania a predkladanie správ
            Do troch rokov od nadobudnutia účinnosti tohto nariadenia Slovinsko predloží Komisii správu vypracovanú v súlade s plánom monitorovania stanoveným v riadiacom pláne uvedenom v článku 1.
         
         
            Článok 3
            Nadobudnutie účinnosti a obdobie uplatňovania
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa od 28. marca 2020 do 27. marca 2023.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 30. marca 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Nariadenie Rady (ES) č. 1967/2006 z 21. decembra 2006 o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori, ktorým sa mení a dopĺňa nariadenie (EHS) č. 2847/93 a ktorým sa zrušuje nariadenie (ES) č. 1626/94 (Ú. v. EÚ L 409, 30.12.2006, s. 11).
         
            (2)  Vykonávacie nariadenie Komisie (EÚ) č. 277/2014 z 19. marca 2014, ktorým sa stanovuje výnimka z nariadenia Rady (ES) č. 1967/2006, pokiaľ ide o minimálnu vzdialenosť od pobrežia a minimálnu hĺbku mora pre plavidlá s vlečnými sieťami „volantina“ loviace v teritoriálnych vodách Slovinska (Ú. v. EÚ L 82, 20.3.2014, s. 1).
         
            (3)  Vykonávacie nariadenie Komisie (EÚ) 2017/2383 z 19. decembra 2017, ktorým sa predlžuje platnosť výnimky z nariadenia Rady (ES) č. 1967/2006, pokiaľ ide o minimálnu vzdialenosť od pobrežia a minimálnu hĺbku mora pre plavidlá s vlečnými sieťami „volantina“ loviace v pobrežných vodách Slovinska (Ú. v. EÚ L 340, 20.12.2017, s. 32).
         
            (4)  Nariadenie Európskeho parlamentu a Rady (EÚ) 2019/1241 z 20. júna 2019 o zachovaní rybolovných zdrojov a ochrane morských ekosystémov prostredníctvom technických opatrení, ktorým sa menia nariadenia Rady (ES) č. 1967/2006, (ES) č. 1224/2009 a nariadenia Európskeho parlamentu a Rady (EÚ) č. 1380/2013, (EÚ) 2016/1139, (EÚ) 2018/973, (EÚ) 2019/472 a (EÚ) 2019/1022 a ktorým sa zrušujú nariadenia Rady (ES) č. 894/97, (ES) č. 850/98, (ES) č. 2549/2000, (ES) č. 254/2002, (ES) č. 812/2004 a (ES) č. 2187/2005 (Ú. v. EÚ L 198, 25.7.2019, s. 105).
         
            (5)  Rozhodnutie č. 34200-2/2021/3 z 18. augusta 2021.
         
            (6)  Vedecký, technický a hospodársky výbor pre rybárstvo (STECF) – správa zo 64. plenárneho zasadnutia (PLEN-20-02). Úrad pre vydávanie publikácií Európskej únie, Luxemburg, 2020, ISBN 978-92-76-21081-8, doi:10.2760/325560, JRC121501 (https://stecf.jrc.ec.europa.eu/documents/43805/2684997/STECF+PLEN+20-02.pdf/0a7b5693-d2ad-433f-b24d-9cc7732fe1f8).
         
            (7)  Nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (Ú. v. EÚ L 343, 22.12.2009, s. 1).